**Tüsszentés-meghajtású Hapci-rakéta**

***A szövegfeldolgozás választható feladatai:***

A könyvben szereplő gyerekek a következő szigeteket látogatták meg: Nátha-sziget, Vitamin-sziget, Szemrontó-sziget, Fogfájás-sziget, Dagi-sziget, Reggeli torna-sziget, Civakodó-sziget, Köhögős-sziget, Ózon-sziget, Lustaság sziget, Hazugság-sziget, Igazmondó-sziget, Bőgő-sziget, Röhögő-sziget, Kábító-sziget, Csend-sziget, Honvágy-sziget.

*1. Kreatív írás*

Válassz ki egy szigetet, és írj le egy kalandot, ami megtörténhetne ott a főszereplőkkel!

*2. Rakéta-modell*

Készítsd el a hapci rakéta modelljét! Persze nem hapcival működik, de valami hasonló módon: a felfújt lufiból kiáramló levegővel.

Az alábbi weboldal bemutatja, ahogy lufirakétát készítenek a gyerekek:

<http://krokotak.com/2013/04/balloon-rocket/>

*3. Szigetrajz*

Válaszd ki valamelyik szigetet, és rajzold le, hogyan képzeled el!

*4. Szigethangok*

A gyerekek elérkeznek a Csend-szigetre, ahol Dani különböző hangokat fog utánozni. Segíts neki, utánozd te is:

* a békabrekegést,
* rigófüttyöt,
* tücsökciripelést,
* macskanyávogást,
* harangzúgást!

*5. Reggeli torna*

A gyerekek elérkeznek a Reggeli torna-szigetre is, ahol jól megtornáztatják őket. Állítsatok össze egy tíz perces reggeli torna gyakorlatsort közösen, és tornázzátok is végig!

*6. Viccmesélő verseny*

A gyerekek eljutnak a Röhögő-szigetre is, ahol jó sokat nevetnek. Rendezzetek kis csoportban viccmesélő versenyt! Ki tudja a legtöbb viccet? Ki tudja a legjobb viccet? És ki tud a legjobban vicceket mesélni?

*7. Szigetkép*

A gyerekek sok furcsa szigeten jártak. Válaszd ki, a neve alapján te melyik szigeten éreznéd a legjobban magad, és írd le, mutasd be, hogyan képzeled el ezt a szigetet. Milyen a táj, milyenek a lakói, mit csinálnak egész nap, te miért éreznéd itt jól magad?

*8. Szigettérkép*

Milyen lehet az a tengervidék, ami tele van ilyen furcsa nevű szigetekkel? Rajzolj egy térképet, amin helyezd el az összes szigetet (felülnézetből ábrázolva, íves lapon többen is dolgozhatnak együtt).

*9. Honvágy-sziget*

A gyerekek eljutnak a Honvágy-szigetre is. Ha te ezen a szigeten járnál, mik lennének azok a dolgok, amik nagyon hiányoznának az otthonodból, a településedről, a hazádból? Fogalmazd meg néhány összefüggő mondatban, miért éreznél honvágyat, ha hosszabb időre el kellene hagynod az otthonodat.